C 108/4

Sklep izvršilnega odbora o določitvi notranjih pravil glede zagotavljanja informacij posameznikom, na katere se nanašajo osebni podatki, in omejevanja nekaterih njihovih pravic do varstva podatkov s strani agencije FRA v okviru upravnih preiskav, preddisciplinskih in disciplinskih postopkov ter postopkov začasne odstranitve z delovnega mesta

(2019/C 108/04)

IZVRŠILNI ODBOR AGENCIJE EVROPSKE UNIJE ZA TEMELJNE PRAVICE JE –

ob upoštevanju:

Uredbe Sveta (ES) št. 168/2007 z dne 15. februarja 2007 o ustanovitvi Agencije Evropske unije za temeljne pravice (1) (FRA) in zlasti člena 13 Uredbe,

Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (2),

ob upoštevanju naslednjega:

(1) Agencija FRA izvaja upravne preiskave, preddisciplinske in disciplinske postopke ter postopke začasne odstranitve z delovnega mesta na podlagi člena 86 Kadrovskih predpisov za uradnike Evropske unije in v skladu s Prilogo IX k tem predpisom ter Sklepom izvršilnega odbora št. 2013/01. Disciplinski postopki lahko vključujejo preiskave, ki jih disciplinska komisija agencije FRA izvaja na podlagi člena 17 Priloge IX h kadrovskim predpisom;

(2) Na podlagi člena 25(8) Uredbe (EU) 2018/1725 se morajo notranja pravila glede zagotavljanja informacij posameznikom, na katere se nanašajo osebni podatki, in omejevanja nekaterih njihovih pravic do varstva podatkov s strani agencije FRA v okviru upravnih preiskav, preddisciplinskih in disciplinskih postopkov ter postopkov začasne odstranitve z delovnega mesta sprejeti nemudoma;

(3) Evropska komisija je sprejela Sklep (EU) 2019/165 (3);

(4) Agencija FRA mora ravnati skladno z veljavno zakonodajo o varstvu podatkov;

(5) Evropski nadzornik za varstvo podatkov je mnenje predložil 28. februarja 2019 –

SPREJEL NASLEDNJI SKLEP:

Člen 1 Sklep (EU) 2019/165 se po analogiji uporablja za Agencijo Evropske unije za temeljne pravice.

Člen 2 Sklep (EU) 2019/165 se za Agencijo Evropske unije za temeljne pravice smiselno uporablja z naslednjimi spremembami: 1. Izraza „Komisija“ in „Evropska komisija“ se nadomestita z izrazom „Agencija Evropske unije za temeljne pravice (FRA)“. 2. Navedba „Navedene naloge […] (‚IDOC‘)“ v uvodni izjavi 1 se ne uporablja. 3. Sklep Komisije C(2004) 1588 o določitvi splošnih izvedbenih določb o izvajanju upravnih preiskav in disciplinskih postopkov se nadomesti z navedbo „Sklep izvršilnega odbora št. 2013/01 o poteku upravnih preiskav in disciplinskih postopkov“.

Člen 3 Začetek veljavnosti Ta sklep začne veljati tretji dan po objavi v Uradnem listu Evropske unije.

Na Dunaju, 19. marca 2019 Za Agencijo Evropske unije za temeljne pravice Sirpa RAUTIO Predsednica izvršilnega odbora

(1) UL L 53, 22.2.2007, str. 1.

(2) UL L 295, 21.11.2018, str. 39.

(3) Sklep Komisije (EU) 2019/165 z dne 1. februarja 2019 o določitvi notranjih pravil glede zagotavljanja informacij posameznikom, na katere se nanašajo osebni podatki, in omejevanja nekaterih njihovih pravic do varstva podatkov s strani Komisije v okviru upravnih preiskav, preddisciplinskih in disciplinskih postopkov ter postopkov začasne odstranitve z delovnega mesta (UL L 32, 4.2.2019, str. 9).